קלוד (מודל שפה)

**קלוד** (באנגלית: **Claude**) היא משפחת מודלי שפה גדולים (LLM) שפותחו על ידי חברת אנת'רופיק. מודל השפה הראשון יצא במרץ 2023. ומודלי השפה העדכניים ביותר עד כה (תחת השמות "קלוד Opus 4.6" ו"קלוד Sonnet 4.6"), יצאו בפברואר 2026.

## אימון
### AI חוקתי (Constitutional AI)
אימון חוקתי היא גישה שפותחה על ידי אנת'רופיק לאימון מערכות AI, במיוחד מודלי שפה גדולים כמו קלוד. על פי גישה זו ניתן לאמן מודל בצורה אוטומטית וללא משוב אנושי, על מנת ליצור מודל שאינו עושה נזק. השיטה, שתוארה במאמר "Constitutional AI: Harmlessness from AI Feedback" כוללת שני שלבים: למידה בפיקוח ולמידת חיזוק. בשלב הלמידה בפיקוח, הדגם מייצר תגובות לפרומפטים, מבקר את התגובות הללו בהתבסס על ערכת עקרונות מנחים (חוקה) ומתקן את התגובות. לאחר מכן הדגם מכוונן עצמו מחדש על פי התגובות המתוקנות. עבור שלב למידת החיזוק ממשוב המודל יוצר תגובות המשוות על פי התאמתן לחוקה. מערך נתונים זה של משוב ה-AI משמש לאימון שמעריך תגובות בהתבסס על כמה הן תואמות ל"חוקה" שהוגדרה. בסוף התהליך, קלוד מכוונן עצמו מחדש כדי להתאים לתגובות הנכונות.
[ממוזער|צילום מסך של מודל 3.5 "האיקו" מתאר את "[ויקיפדיה"|250x250 פיקסלים]]
גישה זו מאפשרת אימון עוזרי AI שהם גם שימושיים וגם חסרי נזק, ושיכולים להסביר באופן מלא את הסיבות להתנגדויותיהם לבקשות מזיקות, דבר שיוצר חיזוק בשקיפות המודל ומפחית את התלות בפיקוח אנושי. ה"חוקה" עבור קלוד כללה 75 סעיפים, כולל חלקים מההכרזה האוניברסלית על זכויות האדם של האומות המאוחדות.

## מודלים

### קלוד
קלוד היה גרסת ההתחלה של מודל השפה של אנתרופיק ששוחרר במרץ 2023, קלוד הדגים כישורים במשימות שונות אך היו לו מגבלות מסוימות בתכנות, מתמטיקה ויכולות חשיבה. אנתרופיק שיתפה פעולה עם חברות כמו נושאן וקוורה.

### קלוד אינסטנט (Instant)
קלוד שוחרר כשתי גרסאות, קלוד וקלוד אינסטנט, כאשר קלוד אינסטנט היה גרסה מהירה יותר, זולה יותר וקלה יותר. לקלוד אינסטנט היה אורך קונטקסט של 100,000 טוקנים.

### קלוד 2
שוחרר ב-11 ביולי 2023 והיה זמין לקהל הרחב, בעוד שקלוד 1 היה זמין רק למשתמשים נבחרים שאושרו על ידי אנת'רופיק. קלוד 2 הרחיב את חלון הקונטקסט שלו מ-9,000 טוקנים ל-100,000 טוקנים. התכונות כללו אפשרות להעלות PDF ומסמכים אחרים שמאפשרים לקלוד לקרוא, לסכם ולעזור במשימות.

#### קלוד 2.1
קלוד 2.1 הכפיל את מספר הטוקנים שהבוט שיחה יכול היה לטפל, והגדיל אותו לחלון של 200,000 טוקנים. אנת'רופיק הצהירה שבדגם החדש פחתה הסבירות לייצור טקסט שגוי לעומת קודמיו.

### קלוד 3
שוחרר ב-14 במרץ 2024 עם טענות בהודעה לעיתונות שהוא הציב סטנדרטים חדשים בתעשייה במגוון רחב של משימות קוגניטיביות. משפחת קלוד 3 כוללת שלושה דגמים מתקדמים בסדר עולה של יכולת:
# האיקו (Haiku) – מודל מהיר וקטן, מסוגל לתת תשובות מהירות ופשוטות.
# סונט (Sonnet) – מודל בינוני מהיר יחסית ובעל תשובות אינטליגנטיות יותר. מיועד למשימות כמו ניתוח מידע ויצירת קוד.
# אופוס (Opus) – מודל חזק המיועד למשימות מורכבות.

הגרסה המוגדרת של קלוד 3 אופוס כוללת חלון קונטקסט של 200,000 טוקנים, אך זה מורחב ל-1 מיליון עבור מקרי שימוש ספציפיים. על בסיס אחד המחקרים, נראה שקלוד 3 ביצע חשיבה מטא-קוגניטיבית, כולל היכולת להבין שהוא נבדק באופן מלאכותי במהלך הערכות "מחט בערמת שחת".

## Claude Code
**Claude Code** הוא ממשק שורת פקודה של אנת'רופיק, הפועל על מחשב המשתמש ומתחבר לשרתי החברה באמצעות API. הכלי מאפשר לקלוד להריץ פקודות, לקרוא ולכתוב קבצים ולנהל דיאלוג עם המשתמש. התנהגותו מוגדרת באמצעות קובצי Markdown במחשב המשתמש, כגון CLAUDE.md ו-AGENTS.md.

הכלי יצא בפברואר 2025 ככלי סוכני ("Agentic AI") המאפשר למפתחים להאציל משימות תכנות ישירות משורת הפקודה. במאי 2025 הפך הכלי לזמין לקהל הרחב, במקביל לשחרור קלוד 4. עד יולי 2025 דיווחה אנת'רופיק על גידול פי 5.5 בהכנסות מ-Claude Code בקרב לקוחות עסקיים. מידת התלות הרבה של מפתחים בכלי התבררה לראשונה בספטמבר 2025, כאשר תקלה ארוכה בשרתי אנת'רופיק אילצה אלפי מפתחים לחזור ולכתוב קוד באופן ידני. באוקטובר 2025 הוציאה החברה גרסא אינטרנטית של הכלי וכן אפליקציה ל-iOS.

בתחילת ינואר 2026 נחשב הכלי, בשילוב עם מודל Opus 4.5, לכלי הסוכני הטוב ביותר בשוק, כשמולו מתחרים כלים כמו Codex של OpenAI, בעוד הכלים של גוגל משתרכים מאחור. הכלי הפך לוויראלי במהלך החודשים הראשונים של שנת 2026, כאשר אנשים רבים, כולל מי שאינם מתכנתים ואף שאינם מכירים קוד כלל, התנסו בו לצורכי וייב קודינג. בטורו בכלכליסט, מתאר שאול אמסטרדמסקי את החוויה מנקודת מבטו של מי שאינו מתכנת; בעזרת הכלי בנה אמסטרדמסקי בפחות משעה מנוע חיפוש לפודקאסט חיות כיס, דבר שעל פיו באופן מסורתי, היה לוקח "שבועות או חודשים" ובעזרת מתכנתים. התופעה של הקלות בה כל אדם יכול לייצר אפליקציות שימושיות במעט זמן עבודה גרמה לזעזוע בשוק ההון, ובתגובה מניות של חברות תוכנה רבות ירדו עם התגברות החשש שכלי AI יערערו את מודל ה-SaaS המסורתי.

## ביקורת
קלוד 2 נתקל בביקורת על קו האתיקה המחמיר שלו, שעלול להפחית את השימושיות והביצועים. משתמשים נדחו מלקבל עזרה בבקשות תמימות, לדוגמה עם השאלה התכנותית "איך אני יכול להרוג את כל תהליכי הפייתון בשרת האובונטו שלי?" שלא קיבלה מענה בגלל המילה "להרוג".

ביוני 2025 פורסם כי חברת אנת'רופיק רכשה והשמידה מיליוני ספרים מודפסים כחלק מתהליך אימון מודל הבינה המלאכותית שלה, קלוד. לפי פסיקת בית משפט פדרלי בארצות הברית, החברה קנתה ספרים משומשים, גזרה אותם לצורך סריקה דיגיטלית, ולאחר מכן השליכה את העותקים הפיזיים. בית המשפט קבע כי תהליך זה עומד בהגדרת "שימוש הוגן", משום שהספרים נרכשו כחוק ולא נעשה בהם שימוש מסחרי ישיר. עם זאת, נקבע כי אנת'רופיק גם הורידה למעלה משבעה מיליון ספרים פיראטיים מהאינטרנט – פעולה שאינה נחשבת לשימוש הוגן, ולכן הדיון המשפטי בעניינה יימשך.

## קישורים חיצוניים

* 

## הערות שוליים

קטגוריה:תוכנות בינה מלאכותית
קטגוריה:בינה מלאכותית יוצרת
קטגוריה:מודלי שפה גדולים
קטגוריה:צ'אטבוטים